
AVIZ

asupra propunerii legislative privind înfiinţarea oraşului Roznov, judeţul Neamţ
Cu adresa nr. 571 din 3 februarie 2003, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind înfiinţarea oraşului Roznov, judeţul Neamţ. 

In urma examinării, în şedinţa din data de 25 februarie 2003, Comisia, cu unanimitate de voturi, a hotărât respingerea din următoarele considerente:

Potrivit art. 3 alin. (1) din Legea nr. 351/2001 privind aprobarea Planului de amenajare a teritoriului naţional – Secţiunea a IV-a – Reţeaua de localităţi, trecerea localităţilor de la un rang la altul se face “prin lege la propunerea consiliilor locale, cu consultarea populaţiei prin referendum şi a instituţiilor locale implicate, în condiţiile legii, cu respectarea principalilor indicatori cantitativi şi calitativi minimali prevăzuţi în anexa nr. II, pentru localităţile urbane şi în anexa nr. IV, pentru localităţile rurale”.

Această cerinţă a legii a fost îndeplinită prin organizarea, la data de 29 septembrie 2002, a referendumului local.

Din analiza datelor din fişă, rezultă că, pe de o parte – indicatorii calitativi esenţiali, precum dotarea locuinţelor cu instalaţii de alimentare de apă şi cu încăperi echipate pentru baie, nu sunt îndepliniţi, iar – pe de altă parte – există indicatori prevăzuţi incorect, necomparabili cu indicatorii legali de referinţă.

Totodată lipseşte documentul justificativ din care să rezulte datele primare utilizate şi modul de calcul al indicatorilor respectivi.

